Καθημερινές+συνήθειες+ατομικής+υγιεινής!

Η ατομική υγιεινή, αποτελεί στοιχείο που χαρακτηρίζει την λειτουργία μας καθώς και τον τρόπο που αξιολογούμε τις προσωπικές μας ανάγκες…

Η προσωπική καθαριότητα και η περιποίηση εαυτού, αποτελεί πρώτιστα κοινωνική συμπεριφορά, από τη στιγμή που η καλή ή η κακή μας εμφάνιση και παρουσία, θα ορίσει την καλή ή αντίστοιχα κακή εντύπωση των άλλων για εμάς.

Η ανάγκη μας για δημιουργία και συντήρηση μιας καλής εικόνας για τον εαυτό μας, σχετίζεται διαχρονικά με την οικογένεια, τον τόπο και συνθήκες διαβίωσης. Αυτά τα στοιχεία δικαιολογούν την ανυπαρξία της, σε συνθήκες κοινωνικής ανέχειας όχι όμως και σε συνθήκες ευημερίας, κοινωνικής εξέλιξης και παροχής ανέσεων ικανών να καλύψουν στοιχειώδης ανθρώπινες λειτουργίες.

Οι σημερινοί ρυθμοί καθημερινότητας επιβάλλουν την επισταμένη φροντίδα του εαυτού μας προκειμένου να είμαστε ανταγωνιστικοί και να ενισχύουμε την θέση μας μέσα από την ενίσχυση της πρώτης εικόνας που οι άλλοι έχουν για εμάς.

Το καθαρό σώμα, τα καθαρά και φρεσκοσιδερωμένα ρούχα, το άρωμα, η χρήση προϊόντων ομορφιάς, αναδεικνύουν το άτομο και σχεδόν πάντα το χαρακτηρίζουν. Η περιποίηση μέσω της εξοικείωσης του ατόμου με την καθαριότητα, διασφαλίζει τη υγεία τόσο σε ατομικό όσο και σε ευρύτερο επίπεδο. Είναι αγωγή στο πλαίσιο της οικογένειας, είναι αναγνώριση της θέσης που κατέχουμε σ΄ένα σύνολο ανθρώπων, σεβασμός στην συναναστροφή μας μαζί τους και τρόπος «επικοινωνίας». Είναι καλή εικόνα εαυτού, που σημαίνει καλά επίπεδα αυτοεκτίμησης και τέλος καλό τρόπο αυτοδιαχείρισης και προβολής.

Έχουμε ευθύνη να μας προστατεύουμε από κάθε ατυχή εκτίμηση των άλλων για το άτομο μας, να προστατεύουμε αντίστοιχα τα παιδιά μας από μια άδικη εικόνα που θα δυσχεράνει την κοινωνικοποίηση τους και υποχρέωση για κάθε έναν από τους παραπάνω και για όλους τους λόγους, να παραμείνουμε «καθαροί»!